《送林佥事井丹之湖南》
明代·黎民表

皎然青琐客，衔命望湘川。廊庙谈兵日，楼船下濑年。

草玄心最淡，持斧任方专。别路经芳杜，秋风入梦田。

子长文赋似，庾亮兴情偏。楚祲闲挥羽，商歌起扣舷。

铭功思汉水，图像在凌烟。谁念无衣客，心随越鸟边。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。